爲檀越寫彌陀經正信偈發願文
作者：釋遵式
朝代：宋

paragraphs: 稽首十方佛，彌陀聖中尊。
方等修多羅，一切法寶藏。
觀音及勢至，大地菩薩僧。
我以誠信心，刻板并印造。
阿彌陀經卷，及以正信偈。
旋造各一萬，施四衆受持。
偈以發信心，經以資讀誦。
若有每日中，至少誦三卷。
年誦千八十，十年萬八百。
況復多誦者，及歷多年數。
如是積功德，自然生佛前。
我此萬卷經，隨所流布處。
極少得一人，誦持生凈土。
我願承此力，决定生彼國。
況復於多人，人亡經復在。
展轉相傳授，是名無盡燈。
燈燈相照耀，破生死長夜。
顯出佛菩提，究竟悉同生。
常寂光凈土，持此清凈福。
迴向奉君親，我國聖帝王。
及聖后聖位，仁壽各萬年。
覆育羣氓類，我父母眷屬。
怨親非怨親，咸承勝善根，同生安養國。